Xane

Xane yekeya bingehîn a zîndewer e.

Heke tiştekî zîndewer be, herî kêm xwediyê xaneyek e. Ji ber ko piraniya xaneyan pir piçûk in, xane bi çavê tazî nayên dîtin. Ji bo dîtina xaneyan hûrbîn (mîkroskop) tên şixulandinê. Jixwe mirovahî jî, piştê çêkirin û xebitandina hûrbînê ji hebûna xaneyê hayîdar bû.

 Dîroka kifşa xaneyê 
Zanyarê brîtanî Robert Hook di sala 1665an de, cara ewilî ji bo xane terma cell bi kar anî. Cell bi îngîlîzî tê wateya malik an ji odeya biçûk. Her çiqas Robert Hook tiştên di bin hûrbînê dîtibû wekî xane (cell) bi nav kiribû jî, a rast ew ne xane bûn, lê çavikên vala bûn. Ji ber ko xaneyên Hook ne zindî bûn, Hook tenê dîwarên xaneyan ko ji selulozê çêbûyî dîtibû.

Antonie van Leeuwenhoek (1632–1723) zanyarek Holandî bû. Ê ko cara yekem hebûna bakterî û zîndewerên hûrik û tekxaneyî bi hûrbînê dîtiye Leeuwenhoek e. Ev zanyar bi qasî 500 heb hûrbîn çêkir. Hûrbînên wî, tiştan bi qandî 250 caran mezintir dikir. Di dîroka zîndezanî (biyolojî) de mîkrobiyologê pêşîn Leeuwenhoek e. Xebatên wî di pirtûka bi sernavê ajalokan (animalcules) hatibû weşandin.

Ji ser xebatên Robert Hook û Antonie Van Leeuwenhoek nêzikê 200 salan paşê, Riweknasê (zanyarê botanîk) alman, Mathias Jakob Schleiden (1804-1881) di sala 1838e de daxuyand ko hemû riwek ji xaneyan pêk tê. Salek bi şûn de, sala 1839an de zanyarê alman, Theodor Schwann (1810-1882) ragihand ko hemû ajal ji xaneyan çêbû ne. Her ko zanînên der barê xaneyê zêde bûn zanyaran teoriya xaneyê derpêş kirin. Di serî de ev teorî ji 4 bendan pêk dihat. Lê gava ko derheqê xaneyê de sal bi sal zanînên nû kombûn, Teoriya Xaneyê jî guherî û hîn bendên nû lê hatin zêdekirin.

 Bîrdoziya (teorî) xaneyê 

 Her zîndewer herî kêm ji xaneyek çêbûyî ye.
 Hemû xaneyên nû, ji dabeşbûna xaneyên berê çêdibin.
 Xane yekeya binyatî ye zîndewran e ko tê de hemû karlêkên zindewariye tên bi rê ve birin.
 Çalakbûna zîndewer, girêdayî çalakbûna hemû xaneyên xweser ên di laşê zîndewer de ne.
 Di hundirê xaneyê de ji bo metabolîzmayê enerjî tê guhertin.
 Di nav sîtoplazmaya xane, an ji di hundirê navikê xaneyê de ADN (Asîda deoksirîbonukleyî) heye.
 Zanyariya bomaweyî (genetîk) bi riya kromozoman (ADN û proteîn) derbasî xaneya nû dibe.
 Bi gelemperî, pêkhateya kîmyayî ya hemû xaneyan wekhev in

 Taybetmendiyên hevbeş ên xaneyan 
Piraniya xaneyan ewqas biçûk in ko bi çavên tazî nayên dîtin. Xaneya herî gir, a hêştirmeyê ye. Ev balinde ji hemû balinde yên din girtir e. Hêka wê bi qasî du kîlogram e. Ji ber ko hêka hêştirmeyê ji xaneyek pêk tê xaneya wê jî girantirîn û mezintirîn xaneyên gerdûnê ye. Her çiqas, xaneyên ajalan, xaneyên riwekan û xaneya bakteriyan ne dişibin hevdu û ji hev cuda bixuyên ji, hemû xaneyan xwediyê hinek binyadên hevbeş in.

 Hemû xane bi parzûnek dorpêçkiriye.
 Di hundirê her xaneyek de sîtoplazma heye.
 Endamok a bi navê rîbozom di hemû xaneyan de heye.
 Di nav sîtoplazmayê an ji di hundirê navikê hemû xaneyan de, asîdên nukleyî, ADN (Asîda deoksîrîbonukleyî) û ARN (Asîda rîbonukleyî) hene

 Corên xaneyan 
Li gor hebûn an jî tunebûna navikê, du cor xane heye:

 Xaneya navikseretayî (xaneya prokaryotî) 

Hemû bakterî û arkea xwediyê xaneya prokaryotî ne. Di zimanê Greek de wateya pro, pêşî, wateya karyon ji navik e. Xaneya bê navik wek xaneya navikseretayî (prokaryotî) tê bi nav kirin. Zîndewerên bi xaneya navikseretayî, yekxaneyî ne. Ango tu zîndewerên firexaneyî, navikseretayî nîn in. Di xaneyên navikseretayî de ji xeynî rîbozom tu endamok tune ye. Karlêkên biyokîmyayî di nav sîtoplazmayê de çêdibin. Ji ber ko xaneyên navikseretayî bê navik in, asîdên nukleyî, ADN û ARN li nav sîtoplazmayê de cih digirin. Bi gelemperî xaneyên prokaryotî ji yên navikrasteqînan piçûktir in.

 Xaneya navikrasteqîn (xaneya êkaryotî) 

Zîndeweren ji cîhana protîstan, cîhana karokan, cîhana riwekan û cîhana ajalan, hemû navikrasteqîn nin. Di xaneyên navikrasteqîn de navik heye û endamok di nav sîtoplazmayê de cih digrin. Hemû ajal û riwek firexaneyî (multicellular) ne û xaneyên wan xaneyên navikrasteqîn ne. Hin endamên cîhana protîstan tekxaneyî ne. Wekî mînak, amîb, êglena û paramesyum. Lê hinek endamên protîstan firexaneyî ne. Wekî mînak, kevzên avê û koloniya volvoxê.

Hinek corên karokan tekxaneyî ne, lê piraniya wan firexaneyî ne. Karoka kufikê, karoka havênê, karoka jengê tekxaneyî ne. Kuvark (qarçik) ên bi komik firexaneyî ne.

Xaneya navikrasteqîn ji derve ber bi navîn, ji sê beşan pêk tê
 Parzûna xaneyê
 Sîtoplazma û endamokan
 navika xaneyê

 Çavkanî 


Kategorî:1665 di zanistê de